CELEX: 32022R0625
Language: lv
Date: 2022-04-13 00:00:00
Title: Padomes Regula (ES) 2022/625 (2022. gada 13. aprīlis), ar kuru groza Regulu (ES) Nr. 269/2014 par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība

13.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 116/1
               
            
         PADOMES REGULA (ES) 2022/625
         (2022. gada 13. aprīlis),
         ar kuru groza Regulu (ES) Nr. 269/2014 par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 215. pantu,
         ņemot vērā Padomes Lēmumu (KĀDP) 2022/627 (2022. gada 13. aprīlis), ar kuru groza Lēmumu 2014/145/KĀDP par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (1),
         ņemot vērā Savienības Augstā pārstāvja ārlietās un drošības politikas jautājumos un Eiropas Komisijas kopēju priekšlikumu,
         tā kā:
         
                     (1)
                  
                  
                     Ar Padomes Regulu (ES) Nr. 269/2014 (2), tiek īstenoti Padomes Lēmumā 2014/145/KĀDP (3) paredzētie konkrētie pasākumi, tostarp iesaldēti konkrētu fizisku vai juridisku personu, vienību vai struktūru vai ar tām saistītu fizisku vai juridisku personu, vienību vai struktūru līdzekļi un saimnieciskie resursi.
                  
               
                     (2)
                  
                  
                     Ņemot vērā humanitāro krīzi, ko izraisījis neprovocētais Krievijas Federācijas bruņoto spēku iebrukums Ukrainā, Padome 2022. gada 13. aprīlī pieņēma Lēmumu (KĀDP) 2022/627, ar kuru groza Lēmumu 2014/145/KĀDP, lai vienīgi humanitāriem nolūkiem Ukrainā attiecībā uz dažām skaidri noteiktām struktūru, personu, vienību, organizāciju un aģentūru kategorijām iekļautu izņēmumus no sarakstā iekļauto personu, vienību un struktūru līdzekļu iesaldēšanas un ierobežojumiem minētajām personām, vienībām un struktūrām darīt pieejamus līdzekļus vai saimnieciskos resursus.
                  
               
                     (3)
                  
                  
                     Tādēļ būtu attiecīgi jāgroza Regula (ES) Nr. 269/2014,
                  
               IR PIEŅĒMUSI ŠO REGULU.
         
            1. pants
            Regulā (ES) Nr. 269/2014 iekļauj šādu pantu:
            
               
                  “2.a pants
                  
                     1.   Regulas 2. panta 2. punktu nepiemēro līdzekļiem vai saimnieciskiem resursiem, ko dara pieejamus organizācijas un aģentūras, kurām Savienība veikusi pīlāru novērtējumu un ar kurām Savienība ir parakstījusi finanšu partnerības pamatnolīgumu, uz kā pamata organizācijas un aģentūras darbojas kā Savienības humanitārie partneri, ar noteikumu, ka šādu līdzekļu vai saimniecisko resursu nodrošināšana ir vajadzīga vienīgi humanitāriem nolūkiem Ukrainā.
                  
                  
                     2.   Gadījumos, uz kuriem neattiecas šā panta 1. punkts, un atkāpjoties no 2. panta, kompetentās iestādes saskaņā ar tādiem vispārīgiem vai īpašiem nosacījumiem, kādus tās uzskata par piemērotiem, var piešķirt īpašas vai vispārīgas atļaujas atbrīvot konkrētus iesaldētos līdzekļus vai saimnieciskos resursus vai arī darīt konkrētus iesaldētos līdzekļus vai saimnieciskos resursus pieejamus, ja šādu līdzekļu vai saimniecisko resursu nodrošināšana ir vajadzīgi vienīgi humanitāriem nolūkiem Ukrainā.
                  
                  
                     3.   Ja 5 darba dienu laikā no 2. punktā paredzētās atļaujas pieprasījuma saņemšanas kompetentā iestāde nav pieņēmusi negatīvu lēmumu, nav pieprasījumi informāciju vai nav paziņojusi par papildu laika nepieciešamību, uzskata, ka atļauja ir piešķirta.
                  
                  
                     4.   Attiecīgā dalībvalsts informē pārējās dalībvalstis un Komisiju par visām atļaujām, ko tā piešķir saskaņā ar 2. un 3. punktu, 2 nedēļu laikā no atļaujas piešķiršanas.”.
                  
               
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 13. aprīlī
            
               
                  Padomes vārdā –
               
               
                  priekšsēdētājs
               
               J.-Y. LE DRIAN
            
         
         
            (1)  OV L 116, 13.4.2022.
         
         
            (2)  Padomes Regula (ES) Nr. 269/2014 (2014. gada 17. marts) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV L 78, 17.3.2014., 6. lpp.).
         
            (3)  Padomes Lēmums 2014/145/KĀDP (2014. gada 17. marts) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV L 78, 17.3.2014., 16. lpp.).